42. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΕΜΠΟΡΙΟΥ ΚΑΙ ΓΕΩΡΓΙΑΣ Αριθ. 5001 της 24 Ιαν./6 Φεβρ. 1967 (ΦΕΚ Β΄ 80) Περί εξαγωγών ελαιολάδου εκ του ελευθέρου εμπορίου, συσκευασμένου εις βαρέλια και λοιπά μέσα συσκευασίας. Έχοντες υπ’ όψει: α)Τας διατάξεις του Ν.Δ. 3786/1957 «περί μέτρων προστασίας της Εθνικής Ελαιοπαραγωγής και Οργανώσεως, των σχετικών προς ταύτην Υπηρεσιών του Υπουργείου Γεωργίας» και δη το άρθρ. 6 παρ. 2 τούτου, και β)Την υπ’ αριθ. 56496/2.11.1965 απόφασιν ημών, δυνάμει της οποίας επιτρέπεται άνευ ποσοτικού περιορισμού η εξαγωγή ελαιολάδου εγχωρίου παραγωγής εκ των Κρατικών Αποθεμάτων παντός τύπου και ποιότητος, μετά ή άνευ προηγουμένην βιομηχανικήν επεξεργασίαν, συσκευασμένου ή εις βαρέλια ή εις βυτιοφόρα αυτοκίνητα, ή εις βαγόνια δεξαμενάς ή εις δεξαμενόπλοια (Τάνκερς), κατά τα δι’ αυτής οριζόμενα, ανακοινωθείσαν προς την Τράπεζαν της Ελλάδος και λοιπάς αρμοδίας Αρχάς δια της ταυταρίθμου υπ’ αριθ. 56496/2.11.1965 εγκυκλίου του Υπουργείου Εμπορίου. Λαβόντες υπ’ όψει: Την από 10ης Νοεμ. 1966 έτους τεθείσαν εν ισχύϊ οργάνωσιν υπό της Ευρωπαϊκής Οικονομικής Κοινότητος, δια σειράς Κανονισμών του Συμβουλίου της Ε.Ο.Κ., όσον αφορά την εμπορίαν των ελαιούχων σπόρων και καρπών ως και των λιπαρών ουσιών φυτικής προελεύσεως κλπ., εξ ων κανονισμών βασικοί είναι ο υπ’ αριθ. 136/22.9.1966 «περί συστάσεως κοινής εμπορίας εις τον τομέα των λιπαρών ουσιών» και ο υπ’ αριθ. 162/27.10.1966 «περί των ανταλλαγών λιπαρών ουσιών μεταξύ της Κοινότητος και της Ελλάδος», αποφασίζομεν: 1.Ορίζομεν ότι, από της ενάρξεως της ισχύος της παρούσης, επιτρέπεται ελευθέρως, προς πάσαν χώραν, άνευ ποσοτικού περιορισμού, η εξαγωγή ελαιολάδου εγχωρίου παραγωγής εκ του ελευθέρου εμπορίου παντός τύπου και ποιότητος, μετά ή άνευ προηγουμένην βιομηχανικήν επεξεργασίαν, συσκευασμένου εις βαρέλια ή εις βυτιοφόρα αυτοκίνητα ή εις βαγόνια δεξαμενάς ή εις δεξαμενόπλοια (Τάνκερς). 2.Η δια των βυτιοφόρων αυτοκινήτων, των βαγονίων δεξαμενών και των δεξαμενοπλοίων (Τάνκερς), εξαγωγή εν προκειμένω του ελαιολάδου θα επιτρέπεται εφ’ όσον τα εν λόγω μέσα συσκευασίας είναι τελείως καθαρά και άοσμα. Η πλήρωσις του εν προκειμένω όρου θα ελέγχηται, προ πάσης συσκευασίας του προϊόντος εις τα εν λόγω μέσα μεταφοράς προς εξαγωγήν, παρά της Υπηρεσίας του αρμοδίου Παραρτήματος του Γενικού Χημείου του Κράτους, εγκαίρως ειδοποιουμένου προς τούτο παρά του ενδιαφερομένου, κατά περίπτωσιν. 3.Η πλήρωσις δι’ ελαίου των ανωτέρω μέσων μεταφοράς (βυτιοφόρων αυτοκινήτων, βαγονίων δεξαμενών και δεξαμενοπλοίων) και η εξαγωγή τούτων θα επιτρέπηται παρά της αρμοδίας Τελωνειακής Αρχής, εξ ης η φόρτωσις, μόνον κατόπιν προηγουμένης προς αυτήν σχετικής, κατά περίπτωσιν, εγγράφου ειδοποιήσεως του αρμοδίου Παραρτήματος του Γενικού Χημείου του Κράτους ότι ταύτα είναι απολύτως καθαρά και άοσμα. 4.Αι κείμεναι διατάξεις, περί ελέγχου εν γένει του εξαγομένου ελαιολάδου ισχύουν και επί των εξαγωγών τούτου δυνάμει της παρούσης. Η παρούσα, ισχύουσα από σήμερον, δημοσιευθήτω δια της Εφημερίδος της Κυβερνήσεως. 